b'\n_START_ARTICLE_\nNovoletni koncert dunajskih filharmonikov\n_START_PARAGRAPH_\nNovoletni koncert dunajskih filharmonikov je vsakoletni koncert klasi\xc4\x8dne glasbe orkestra Dunajske filharmonije. Poteka na dan novega leta dopoldne v Zlati dvorani Musikvereina na Dunaju. Izvajajo skladbe dinastije Strauss in njihovih sodobnikov. Na koncertu leta 2012 je bil \xc4\x8dastni gost biv\xc5\xa1i predsednik Republike Slovenije Danilo T\xc3\xbcrk. Naslednji koncert bo prvi\xc4\x8d vodil Andris Nelsons.\n_START_SECTION_\nZgodovina\n_START_PARAGRAPH_\nPrvi koncert so izpeljali 31. decembra 1939 kot dobrodelni koncert na pobudo Hitlerjeve NSDAP, kot zbiranje kurilnih sredstev za osiroma\xc5\xa1ene. Na novega leta dan je bil koncert prvi\xc4\x8d izveden dve leti kasneje. Oba koncerta je vodil Clemens Krauss. Najdalj\xc5\xa1i sta\xc5\xbe med dirigenti je s 25 koncerti postavil avstrijski dirigent Willi Boskovsky, ki ga je po odstopu za \xc5\xa1est let zamenjal ameri\xc5\xa1ki dirigent Lorin Maazel. \xc4\x8cez nekaj let so se odlo\xc4\x8dili, da bodo vodenje orkestra na koncertu vsako leto predali drugemu dirigentu.\n_START_SECTION_\nSlovenci v orkestru\n_START_PARAGRAPH_\nV orkestru dunajske filharmonije na novoletnem koncertu igrata tudi kontrabasist Iztok Hrastnik ter violinistka Petra Kova\xc4\x8di\xc4\x8d. _NEWLINE_Leta 1987 je koncert vodil dirigent Herbert von Karajan, ki naj bi bil po mamini strani Slovenec.\n_START_SECTION_\nProgram\n_START_PARAGRAPH_\nKoncert je sestavljen iz skladb dinastije Strauss (Johann starej\xc5\xa1i, Johann mlaj\xc5\xa1i, Josef ...) njihovih in sodobnikov. Koncert se tradicionalno pri\xc4\x8dne 1. januarja ob 11.15 uri s prvim delom, dolgim slabih 30 minut. Za njim sledi odmor ki ga v televizijskem prenosu zapolnijo s kratkimi filmi, ki najve\xc4\x8dkrat govorijo umetnosti. Ob 12.15 uri se pri\xc4\x8dne drugi del koncerta, z dodatkom traja do okoli 13.45 ure. Na koncertih skozi leta spreminjajo repertoar, razen zadnjih dveh skladb v dodatku, Na lepi modri Donavi in Mar\xc5\xa1 Radetzkega. Pred skladbo Na lepi modri Donavi dirigent skupaj s filharmoniki poslu\xc5\xa1alcem ob novem letu vo\xc5\xa1\xc4\x8di "Prosit Neujahr!".\n_START_SECTION_\nTelevizijski in radijski prenos\n_START_PARAGRAPH_\nV \xc5\xbeivo koncert snema avstrijska nacionalna radiotelevizija ORF, njene signale pa prena\xc5\xa1ajo televizijske in radijske postaje v ve\xc4\x8d kot 90 dr\xc5\xbeavah po vsem svetu. V Sloveniji koncert prena\xc5\xa1a RTV Slovenija.\n_START_SECTION_\nVstopnice\n_START_PARAGRAPH_\nVstopnice za enega najbolj priljubljenih koncertov klasi\xc4\x8dne glasbe se gibljejo od okoli 35\xe2\x82\xac, pa vse do 1100\xe2\x82\xac. Sistem za nakup pa je zaradi izjemnega zanimanja nekoliko neobi\xc4\x8dajen. V za\xc4\x8detku leta se lahko, navadno od 2. januarja do konca februarja zainteresirani na spletni strani Filharmonije prijavijo v \xc5\xbereb. \xc4\x8ce so iz\xc5\xberebani, lahko vstopnico tudi kupijo.'